અનુપમ મિશનના અધિષ્ઠાતા સંતભગવંત સાહેબજી છેલ્લા પાંચ દાયકાથી ઇંગ્લેન્ડની ધરતી પર પધારી મુમુક્ષુ ભક્તોમાં સંસ્કાર, સત્સંગ અને સેવાની ભાવના જગાવી રહ્યા છે. ગુરુદેવ યોગીજી મહારાજની આજ્ઞા અને આશીર્વાદ ઝીલી વસ્ત્ર નહિ પણ હૃદય ભગવાં કરી સમાજસેવા અને આધ્યાત્મિક ઉત્થાનની પ્રવૃતિઓ કરી રહ્યા છે. સમાજસેવાની અનેક ઉમદા પ્રવૃતિઓ દ્વારા સમગ્ર વિશ્વમાં અનુપમ મિશનની સુવાસ પ્રસરી છે. સંતભગવંત સાહેબ અને અનુપમ મિશનનાં સંતો ભારત, ઇંગ્લેન્ડ, અમેરિકા, કેનેડા, ઓસ્ટ્રેલિયા, ન્યુઝીલેન્ડ, ફીજી, સિંગાપોર જેવા દેશોમાં મંદિરો બનાવી, સંતો તૈયાર કરી, એકાંતિક ગૃહસ્થ ભક્તોના સર્જન કરી યુવાનોમાં સંસ્કાર સિંચનના કાર્યો કરી ભક્તિ અદા કરી રહ્યા છે. કુસંગ વ્યસનરહિત શરમ નિયમ સહિત જીવન જીવવાના અભિગમને યુવાપેઢીમાં કેવળ પ્રેમ આપીને સાકાર કર્યો છે. ઇંગ્લેન્ડના ડેન્હામમાં આવેલ સ્વામિનારાયણ મંદિરે અનુપમ મિશનના સંતોના સાંનિધ્યમાં દિવાળી ઉત્સવોની ઉજવણી કરવામાં આવશે. રંગ, પ્રકાશ, સંગીતના સુમધુર તાલ સાથે ભક્તિની સુવાસ મહેકશે.